Askepot (sang)
"Askepot" er en sang af den danske gruppe Shu-bi-dua og er fra deres niende album, Shu-bi-dua 9. Nummeret er indspillet i country-stil i Sound Track Studio og Easy Sound Studio i København i 1982. Sangen handler om en ung kvinde, Askepot (navngivet efter det gamle folkeeventyr), der danser "alene rundt på gulvet" og er meget isoleret og ensom i tilværelsen. Som lytter får man at vide, at det skyldes "en lille og krukket dille, en modegrøn mani" - altså tøjvaremærket Lacoste, som Askepot med sit tøj ikke er en del af. Der er derfor ikke nogen plads til hende i det hippe omgivende ungdomsmiljø. Shu-bi-duas tekst er en generel kritik af modefænomener i samfundet, særligt når en modetrend udelukker mennesker fra fællesskabet, fordi de ikke er "rigtigt klædt". I dette tilfælde er Lacoste målet for kritikken.

Lacoste-tøj var ét af 1980'erne helt store fænomener indenfor mode, og dets logo var et grønt krokodille-mærke. Der var ikke tale om et billigt tøjmærke, så det var næppe alle unge mennesker (og deres forældre), der havde råd til at være med på modedillen. Selvom Shu-bi-dua vidste, at de ville lave en sang om moderæset, var tekstskriveriet ifølge forsanger Michael Bundesen én af de mærkeligste skriveprocesser han nogensinde har oplevet med bandet. "Askepot" lå i lang tid og var næsten færdig, men bandet kunne ikke afslutte sangen. Først efter et år, lykkedes det endelig at skrive de sidste linjer.

Udgivelsen og sangens rolle 
"Askepot" udkom sammen med 9'eren i december 1982. Den blev populær hos såvel band som publikum og har været spillet live af Shu-bi-dua fra tid til anden gennem årene.

Referencer

Eksterne henvisninger 
 "Askepot" på YouTube
 Justsomelyrics.com - "Askepot"
 Shu-bi-dua The Musical – Claus Asmussen og Michael Hardinger fortæller om "Askepot" (YouTube)

Shu-bi-dua-sange
Sange fra 1982